钦定古今图书集成/明伦汇编/官常典/第573卷 > 陈祜
## 钦定古今图书集成/明伦汇编/官常典/第573卷 > 陈祜

按《元史》本传：“祜一名天祐，字庆甫，赵州宁晋人。世业
农。祖忠，博究经史，乡党皆尊而师之，既殁，门人谥曰
‘茂行先生。祜少好学，家贫，母张氏尝翦发《易》书使读
之，长遂博通经史。时诸王得自辟官属，岁癸丑，穆王
府署祜为其府尚书，赐其父母银十铤，锦衣一袭。王
既分土于陕洛，表祜为河南府总管。下车之日，首礼’”
金季名士李国维、杨杲、李微、薛元，咨访治道，商议古今，奏免征西军数百家及椒竹诸税粮料等钱，又上
《便民》二十馀事，朝廷皆从之。世祖即位，分陕洛为河
南西路。中统元年，真除祜为总管。时州县官以未给
俸，多贪暴，祜独以清慎见称。在官八年，如始至之日。
至元二年，调官法行，改南京路治中。适东方大蝗，徐、
邳尤甚，责捕至急。祜部民丁数万人至其地，谓左右
曰：“捕蝗虑其伤稼也。今蝗虽盛而谷已熟，不如令早
刈之，庶力省而有得。”或以事涉专擅，不可，祜曰：“救民
获罪，亦所甘心。”即谕之使散去，两州之民皆赖焉。三
年，朝廷以祜降官无名，乃赐虎符，授嘉议大夫、卫辉
路总管。卫当四方之冲，号为难治。祜申明法令，创立
孔子庙，修比干墓，且请于朝，著于祀典。及去官，民为
立碑颂德。尝上书世祖言：“树太平之本有三：一曰太
子国本，建立宜早。二曰中书政本，责成宜专。三曰人
材治本，选举宜审。”事虽未能尽行，时论称之。六年，置
提刑按察司，首以祜为山东东西道提刑按察使。时
中书、尚书二省并立，世祖厌其烦，欲合为一，集大臣
杂议之。祜还朝，特命预其议。阿合马为尚书平章政
事，欲奏陞中书右丞相安童为太师，因罢中书省。惧
祜有异议，许进祜为尚书参知政事以啖之。及入议，
祜极言：“中书政本，祖宗所立，不可罢三公古官，今徒
存其虚位，未须设事。”遂罢。阿合马怒其忤己，除祜佥
中兴等路行尚书省事。西凉隶永昌王府，其达鲁花
赤及总管为人诬构，家各百馀口，王欲悉致之法，祜
力辩其冤，王怒甚，祜执议弥固，王亦寻悟，二人皆获
免，持祜泣曰：“公再生父母也。”朝廷大举伐宋，遣祜佥
军。山东民多逃匿，闻祜来，皆曰：“陈按察来，必无私。”遂
皆出，应期而办。十二年，授南京总管，兼开封府尹，吏
多震慑失措，祜因谓曰：“何必若是！前为盗跖，今为颜
子，吾以颜子待之；前为颜子，今为盗跖，吾以盗跖待
之。”由是吏知修饬，不敢弄法。许、蔡间有巨盗，聚众劫
掠，祜捕之急，逃入宋境。宋亡，随制置夏贵过汴，祜斥
下马，挝杀之于市，民间帖然。十四年，迁浙东道宣慰
使。时江南初附，军士俘掳温、台民男女数千口，祜悉
夺还之。未几，行省榷民商酒税，祜请曰：“兵火之馀，伤
残之民，宜从宽恤。”不报。遣祜检覆庆元、台州民田，及
还，至新昌，值玉山乡盗，仓猝不及为备，遂遇害，年五
十六。诏赠推忠秉义全节功臣、江浙等处行中书省
左丞，追封河南郡公，谥忠定。父老请留葬会稽，不得，
乃立祠祀之。祜能诗文，有《节斋集》。子夔。